Man gevonnis oor driejarige se moordDie polisie moes die verdagte van die woedende skare red. (Foto soos verskaf soos die SA Polisie) Waarskuwing: Die berig bevat besonderhede wat sensitiewe lesers en kinders kan ontstel. Jeffrey Muronga (29) is effektief 25 jaar tronkstraf opgelê op aanklag van verkragting, moord, ontvoering en dwarsboming van die gereg. Mashudu Malabi-Dzhangi, woordvoerder van die Nasionale Vervolgingsgesag (NVG), sê Muronga het skuld beken op die aanklagte en is skuldig bevind en gevonnis in die hooggeregshof in Polokwane. “In sy pleitooreenkoms het hy gesê hy het die oorledene, Melania Ruben, ŉ driejarige meisie, op 17 November 2020 in Vingerkraal, Bela-Bela, ontmoet waar sy met ander kinders gespeel het. Hy het haar gevra om hom saam met hom na sy huis toe te kom.” Hy het Melania gevra om buite te bly terwyl hy bad en daarna het hy haar ingenooi. Hy het haar gevra om op sy bed te sit waarna hy ŉ mes in die kombuis gaan haal het. “Hy het haar genader, een keer in die nek met die mes gesteek en sy het baie begin bloei. Die beskuldigde erken hy het haar verkrag en met ŉ byl op die voorkop geslaan. Sy is op slag dood.” Hy het haar liggaam in ŉ duvet toegedraai, dit in ŉ sak gesit en haar liggaam naby ŉ rivierstroom gaan neersit. Die beskuldigde het later na ŉ plaas in die omgewing gevlug en het vyf dae lank daar gebly. Maroela Media het vroeër berig die polisie in Limpopo moes Muronga van ŉ woedende skare red wat hom beetgekry en ernstig aangerand het. Klein Melania Ndacha Ruben is in die sorg van bure in die Vingerkraal-nedersetting gelaat toe sy spoorloos verdwyn het. “Die beskuldigde het in sy pleitooreenkoms gesê die kind is dood as gevolg van sy optrede. Hy het die hof, die kind se familie en die gemeenskap gesmeek om hom te vergewe.” Regter Francis Maake Kganyago het tydens vonnisoplegging gesê die oorledene was net ŉ klein, onskuldige kind wat ŉ pynvolle dood gesterf het. Hy het Muronga effektief 25 jaar tronkstraf opgelê op al die aanklagte. Die NVG loof adv. Nkhetheni Munyai en ondersoekbeampte kapt. Dana Smith van die Bela-Bela-polisiestasie.